"Mural Fest Tirana 2018" – Veliaj: Traditë që do ta përsëritim çdo vit, instrument tërheqës për turizmin
Tirana pritet te kthehet në një nga destinacionet më të rëndësishme murale për turizmin në rajon. Artistë nga 15 vende të Europës patën mundësinë të njihen me Tiranën dhe me punimet e tyre murale të lënë gjurmë në hapësirat urbane të qytetit. Kryetari i Bashkisë së Tiranës, Erion Veliaj, u njoh nga afër me punët e realizuara nga artistët duke thënë se kjo nismë do të kthehet në një traditë të re për kryeqytetin.
"Shumë prej fasadave me artistë shqiptarë e të huaj, i kanë dhënë qytetit më shumë shije. Minimalisht do të kemi më pak ndotje estetike, por do kemi edhe një bisedë të re që do të nisë me provokimet artistike. Jam këtu që t'i falenderoj me gjithë zemër, që na kanë nderuar, dhe besoj se kemi filluar një traditë të cilën do ta përsëritim çdo vit, me artistët tanë, për t'u siguruar që Tirana e ruan reputacionin si qyteti i ngjyrave", theksoi Veliaj.
"MuralFest Tirana 2018", lindi si fryt i bashkëpunimit mes Bashkisë së Tiranës dhe Leçes në Itali. Përmes këtij projekti, bashkia synon të promovojë artin mural në hapësira të ndryshme publike ku fasadat e ndryshme të qytetit shërbejnë si kanavacë dhe galeri për artistët.
Nertila Doko/SCAN
*Material i përgatitur nga portali SCAN. Ripublikimi mund të bëhet vetëm kundrejt citimit të autorësisë dhe burimit origjinal.